DA Den Europæiske Unions Tidende C 21/8

Høringskonsulentens endelige rapport om proceduren i sag COMP/38.337 — PO/Thread

(udarbejdet i henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2008/C 21/07)

Udkastet til beslutning giver anledning følgende bemærkninger:

Indledning

Denne sag er i alt væsentligt opstået som følge af Kommissionens kontrolbesøg den 7. og 8. november 2001 i henhold til artikel 14, stk. 3, i Rådets forordning nr. 17 af 6. februar 1962, første forordning om gennemførelse af artikel 85 og 86 i EF-traktaten (1), hos en række producenter i EU af sy- og besætningsartikler (2). Med disse kontrolbesøg og det efterfølgende kontrolbesøg opdagede Kommissionen vidnesbyrd om følgende tre kartelaftaler og former for samordnet praksis:

— et kartel på markedet for garner til industrikunder i Benelux og de nordiske lande (3)

— et kartel på markedet for garner til industrikunder i Det Forenede Kongerige

— et kartel på markedet for garner til kunder inden for bilbranchen i Det Europæiske Økonomiske Samarbejdsområde (EØS).

Dette syntes at pege i retning af overtrædelser af EF-traktatens artikel 81, stk. 1, fra følgende virksomheders side (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread NV, Bieze Stork BV, Bisto Holding BV, Coats Ltd, Flovest NV, Gütermann AG, Hicking Pentecost plc og Zwicky & Co AG (vedrørende kartellet i Benelux og de nordiske lande); American & Efird Inc., American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd og Perivale Gütermann Ltd (vedrørende kartellet i Det Forenede Kongerige); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG og Oxley Threads Ltd (vedrørende kartellet i EØS).

Klagepunkter og adgang til sagens akter

Den 18. marts 2004 sendte Kommissionen en klagepunktsmeddelelse til førnævnte virksomheder i overensstemmelse med artikel 2 i Kommissionens forordning (EF) nr. 2842/98 (5).

Adgang til sagens akter blev givet i form af en CD-ROM med alle dokumenter om garnbranchen i Kommissionens sagsmappe COMP/38.036 (6) og alle dokumenterne i Kommissionens sagsmappe COMP/38.337, som blev sendt til parterne den 7. april 2004.

På grund af et teknisk problem gav CD-ROMMEN kun delvis adgang til dokumenterne. Der blev givet adgang til de manglende oplysninger i de følgende uger.

På grund af en administrativ fejl blev nogle prisrelaterede oplysninger, der var indsendt af Belgian Sewing Thread BV, og som indgik i Kommissionens sagsmappe, afsløret over for andre parter, uden at Belgian Sewing Thread BV blev orienteret på forhånd. På grund af samme fejl blev andre prisrelaterede oplysninger, hvis afsløring Belgian Sewing Thread BV havde accepteret, først sendt til de andre parter den 9. juli 2005. Parterne fik lejlighed til at fremsætte deres bemærkninger skriftligt til disse dokumenter inden for en forlænget frist på tre uger. Desuden sendte de relevante tjenestegrene i Kommissionen en undskyldning til Belgian Sewing Thread BV.

Parternes svar og den mundtlige høring

Fristen for at svare på klagepunktsmeddelelsen var den 27. maj 2005. Efter anmodning forlængede jeg fristerne for Coats Ltd, American & Efird Inc., American & Efird Ltd, Gütermann AG, Perivale Gütermann Ltd, Zwicky & Co AG, Dollfus Mieg & Cie, Belgian Sewing Thread NV, Amann und Söhne GmbH & Co og Oxley Threads Limited, Bieze Stork BV.

Svarene på klagepunktsmeddelelsen blev modtaget mellem den 18. maj og den 21. juni 2004.

Efter anmodning fandt der en mundtlig høring sted den 19. og den 20. juli 2004.

Den 24. september 2004 fik alle partnere en ikke-fortrolig version af de andres svar og med de bemærkninger, som de andre fremsatte ved den mundtlige høring. Parterne blev orienteret om, at Kommissionen måske ville benytte oplysningerne i disse svar i sin endelige beslutning. Parterne fik to uger efter modtagelsen til at fremsende yderligere bemærkninger. De fleste af dem benyttede sig af denne mulighed.

Udkastet til endelig beslutning

Efter at have givet virksomhederne lejlighed til at fremsætte deres bemærkninger om de klagepunkter, Kommissionen har rejst, besluttede Kommissionen at indstille proceduren mod American & Efird Inc. and American & Efird Ltd, eftersom den ikke havde beviser nok på, at American & Efird havde deltaget i kartellet i Det Forenede Kongerige. Af samme grund besluttede Kommissionen at indstille proceduren mod Gütermann AG i kartellet for garner til automobilindustrien. Eftersom Flovests eneste aktiviteter viste sig at være at besidde aktier i BST uden at være involveret i sit datterselskabs kommercielle politik, besluttede Kommissionen også at indstille proceduren mod Flovest NV. Desuden blev der foretaget en række tilpasninger i lyset af de andre parters svar.

Det udkast til beslutning, der forelægges Kommissionen, indeholder kun klagepunkter, som parterne har haft lejlighed til at udtale sig om.

På baggrund af ovenstående finder jeg, at parternes ret til at blive hørt er blevet fuldt ud respekteret i denne sag.

Bruxelles, den 12. september 2005. Karen WILLIAMS

(1) EFT 13 af 21.2.1962, s. 204/62.

(2) Se Kommissionens beslutning af 26. oktober 2004, sag 38.338 — PO/Needles.

(3) Danmark, Finland, Sverige og Norge.

(4) I det følgende også omtalt som »parterne«.

(5) EFT L 354 af 30.12.1998, s. 18.

(6) Sagsmappen COMP/38.036 indeholdt de dokumenter, der blev modtager før kontrolbesøget, dokumenter, der blev kopieret under kontrolbesøget, og dokumenter, der blev modtaget efter kontrolbesøget.